Na temelju članka 32. Statuta Općine Tučepi ("Glasnik Općine Tučepi" br. 04/09 i 01/13), a u svezi Uputa za izradu proračuna jedinica lokalne i područne (regionalne) samouprave za razdoblje 2018. - 2020. (Ministarstvo financija, kolovoz 2017.), Općinsko vijeće Općine Tučepi na sjednici održanoj 29. prosinca 2020. godine donosi

**ODLUKU**

**o usvajanju plana sukcesivnog pokrića manjka**

**I.**

Usvaja se Plan sukcesivnog pokrića manjka iz prethodnih godina Općine Tučepi za razdoblje 2021.-2023. godine.

**II.**

Plan sukcesivnog pokrića manjka iz prethodnih godina Općine Tučepi za razdoblje 2021.-2023. godine nalazi se u privitku ove Odluke i čini njen sastavni dio.

 **III.**

Donošenjem ove Odluke prestaje važiti Odluka o planu pokriću manjka prihoda Općine Tučepi ("Glasnik Općine Tučepi br.09/20). Ova Odluka stupa na snagu jedan dan nakon objave u "Glasniku Općine Tučepi".

KLASA: 400-08/20-01/03

URBROJ: 2147/06-01-20-09

Tučepi, 29.prosinca 2020.

 Općinsko vijeće Općine Tučepi

 Predsjednik općinskog vijeća

 Željko Matić

**PLAN SUKCESIVNOG POKRIĆA MANJKA IZ PRETHODNIH GODINA OPĆINE TUČEPI ZA RAZDOBLJE 2021. – 2023. GODINE**

**1. UVOD**

U skladu s Uputama za izradu proračuna Jedinica lokalne i područne (regionalne) samouprave za razdoblje 2018. – 2020., izrađena je analiza financijskog stanja Općine Tučepi radi što kvalitetnije procjene ukupnog rezultata za 2020. godinu te izrade plana pokrića manjka utvrđenog na dan 31.12.2019. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu. U analizi financijskog stanja korišteni su podaci iz financijskih izvještaja razine 22 iz 2018. i 2019. godine.

**2. ANALIZA I OCJENA POSTOJEĆEG FINANCIJSKOG STANJA**

**Bilanca na dan 31.12.2019.**

Prema podacima iz Bilance na dan 31. prosinca 2019. godine ukupna vrijednost imovine te obveza i vlastitih izvora iskazana je u iznosu od 91.973.173,75 kn i u odnosu na prethodnu godinu veća je za 9.169.818,31 kn. U nastavku se daje tabelarni prikaz stanja Bilance na početku i na kraju 2019. godine

|  |  |  |
| --- | --- | --- |
| **Opis** | **Stanje 01.01.2019. (kn)** | **Stanje 31.12.2019. (kn)** |
| **Nefinancijska imovina**  |  **74.584.241,28** |  **84.352.383,70** |
| Neproizvedena dugotrajna imovina  |  36.468.179,77 |  38.512.148,82  |
| Proizvedena dugotrajna imovina  |  38.116.061,51 |  45.840.234,88 |
| **Financijska imovina**  |  **8.219.114,16** |  **7.620.790,05** |
| Novac u banci i blagajni  |  1.684.439,51 |  457.024,61 |
| Depoziti, jamčevni polozi i potraživanja od zaposlenih te za više plaćene poreze i ostalo  |  7.864,86 |  20.619,02 |
| Dionice i udjeli u glavnici  |  2.568.500,00 |  2.568.500,00 |
| Potraživanja za prihode poslovanja  |  3.793.423,71 |  4.450.006,03 |
| Potraživanja od prodaje nefinancijske imovine  |  20.370,00 |  40.235,69 |
| Plaćeni rashodi budućeg razdoblja i nedospjela naplata prihoda  |  144.516,08 |  84.404,70 |
| **Obveze**  |  **1.749.267,04** |  **3.564.617,54** |
| Obveze za rashode poslovanja  |  729.667,45 |  764.614,16 |
| Obveze za nabavu nefinancijske imovine  |  1.019.599,59 |  2.800.003,38 |
| **Vlastiti izvori**  |  **81.054.088,40** |  **88.408.556,21** |
| Vlastiti izvori i ispravak vlastitih izvora  |  77.153.058,34 |  86.921.200,76 |
| Rezultat poslovanja  |  87.236,35 |  -3.002.886,27 |
| Obračunati prihodi poslovanja  |  3.793.423,71 |  4.450.006,03 |
| Obračunati prihodi od prodaje nefinancijske imovine  |  20.370,00 |  40.235,69 |
| Izvanbilančni zapisi |  0,00 |  120.622,95 |

a) Nefinancijska imovina

Nefinancijska imovina čini 91,71% aktive, a 43,36% vrijednosti se odnosi na građevinske objekte kao što poslovni objekti, ceste, javna rasvjeta. U odnosu na 2018. godinu značajnije je povećana vrijednost cesta i ostalih prometnih objekta a posebno je povećana vrijednost ostalih građevinskih objekata.

Neproizvedena dugotrajna imovina je veća za 2.043.969,05 kn najviše zbog povećanja materijalne imovine - prirodnih bogatstava, odnosno zbog kupovine zemljišta za cestu iznad hotela Jadran.

Proizvedena dugotrajna imovina je veća za 7.724.173,37 kn zbog povećanog ulaganja u izgradnju cesta (izgradnja sabirne sjeverne prometnice iznad hotela Jadran) a posebno ostalih građevinskih objekata (Uređenje obalnog pojasa od Marine do Gospina potoka).

b) Financijska imovina

 Potraživanja su sa 31.12.2019. godine iskazana u iznosu od 4.510.860,74 kn, a odnose se na:

- potraživanja za više plaćene poreze i ostalo u iznosu od 20.619,02 kn;

- potraživanja za prihode poslovanja u iznosu od 4.450.006,03 kn;

- potraživanja od prodaje nefinancijske imovine u iznosu od 40.235,69 kn.

Potraživanja za prihode poslovanja su u odnosu na početak godine veća za 656.582,32 kn što je posljedica povećanja potraživanja po osnovi naknade za uređenje voda za poslovni prostor i potraživanja za komunalni doprinos kao i činjenica da nije izvršen ispravak vrijednosti prema odredbama Pravilnika o proračunskom računovodstvu i Računskom planu (Narodne novine 24/14, 115/15 i 87/16).

Potraživanja od prodaje nefinancijske imovine su u odnosu na početak godine veća za 19.865,69 kn, a odnose se na potraživanja za prodaju zemljišta po ugovoru iz 2017.godine.

c) Obveze

Obveze su na dan 31.12.2019. godine za 1.815.350,50 kn veće u odnosu na početak godine te iznose 3.564.617,54 kn, a odnose se na obveze za rashode poslovanja u iznosu od 764.614,16 kn te najvećim dijelom na obveze za nabavu nefinancijske imovine u iznosu od 2.800.003,38. Na kraju 2019. godine dospjele obveze iznose 3.461.890,68 kn, a nedospjele u iznosu od 102.726,86 kn. Nedospjele obveze se odnose na obveze za zaposlene i ostale tekuće obveze. Od obveza za nefinancijsku imovinu najznačajnije su obveze za izgradnju ceste iznad hotela Jadran (sredstva će po podmirenju tih obveza uplatiti Agencija za plaćanja u poljoprivredi, ribarstvu i ruralnom razvoju) koja iznose 1.383.811,31 kn, i obveze za uređenje obalnog pojasa od Marine do Gospina potoka u iznosu od 852.039,82 kn.

d) Vlastiti izvori

Prilikom izrade financijskih izvještaja za razdoblje siječanj - prosinac 2019. godine i godišnjeg obračuna proračuna Općine Tučepi utvrđen je na dan 31.12.2019. godine manjak prihoda i primitaka za pokriće u sljedećem razdoblju u iznosu od 3.002.886,27 kn.

Obračunati prihodi poslovanja i prihodi od prodaje nefinancijske imovine su povećani u odnosu na 2018. godinu ostvareni za zbog povećanja potraživanja po određenim vrstama prihoda i zato jer nije izvršen ispravak vrijednosti prema odredbama Pravilnika o proračunskom računovodstvu i Računskom planu (Narodne novine 24/14, 115/15 i 87/16).

Vrijednost izvan bilančnih zapisa krajem 2019. godine je iznosila 120.622,95 kn, a odnosi se na potencijalne obveze po osnovi sudskih sporova.

**Izvještaj o prihodima i primicima**

Ukupni prihodi i primici su u 2019. godini ostvareni u ukupnom iznosu od 18.082.902,50 kn, što je za 3.118.931,71 kn više u odnosu na isto razdoblje 2018. godine.

U tablici u nastavku se daju podaci o ostvarenim prihodima i primicima u 2018. i 2019. godini.

|  |  |  |
| --- | --- | --- |
| **Opis** | **Ostvarenje 2018** | **Ostvarenje 2019** |
| **SVEUKUPNO**  |  **14.963.970,79** |  **18.082.902,50** |
| Prihodi poslovanja  |  **14.943.600,79** |  **16.009.191,39** |
| Prihodi od poreza  |  6.493.734,49 |  6.614.255,22 |
| Pomoći iz inozemstva i od subjekata unutar općeg proračuna  |  2.496.061,60  |  3.367.800,00 |
| Prihodi od imovine  |  426.796,21 |  435.778,70 |
| Prihodi od upravnih i administrativnih pristojbi, pristojbi po posebnim propisima i naknada  |  5.478.108,49 |  5.506.907,47 |
| Prihodi od prodaje proizvoda i robe te pruženih usluga i prihodi od donacija  |  8.000,00 |  8.000,00 |
| Kazne, upravne mjere i ostali prihodi  |  40.900,00 |  76.450,00 |
| Prihodi od prodaje nefinancijske imovine  |  **20.370,00** |  **2.073.711,11** |
| Prihodi od prodaje neproizvedene imovine  |  20.370,00 |  2.073.711,11 |
| Primici od financijske imovine i zaduživanja  |  **0,00** |  **0,00** |
| Primljeni povrati glavnica danih zajmova i depozita  |  0,00 |  0,00 |
| Primici od zaduživanja  |  0,00 |  0,00 |

Vrijednosno značajniji udjel imaju prihodi od poreza 36,58 %, prihodi od upravnih i administrativnih pristojbi, pristojbi po posebnim propisima 30,45 %, prihodi od pomoći iz inozemstva i od subjekata unutar općeg proračuna 21,03 % i prihodi od prodaje nefinancijske imovine koji čine 11,46 % od ukupnih prihoda i primitaka. Svi drugi prihodi i primici (od imovine, prodaje proizvoda i robe i pruženih usluga i prihodi od donacija, kazni,) čine samo 0,48 % ukupnih prihoda i primitaka.

*Prihodi od poreza* – u odnosu na prethodnu godinu u povećani su prihodi od poreza za 120.520,73 kn, najvećim dijelom zbog promjene propisa kojima je uređeno financiranje jedinica lokalne i područne (regionalne) samouprave. Najznačajnija povećanja u odnosu na 2018. godinu u ovoj skupini prihoda bilježe prihodi od poreza i prireza na dohodak i to za 433.114,62 kn, dok je istovremeno došlo do znatnog smanjenja prihoda od poreza na imovinu (porez na promet nekretnina).

*Prihodi od pomoći iz inozemstva i od subjekata unutar općeg proračuna* - ukupno su ostvareni u iznosu 3.367.800,00 kn i veći su za 871.738,40 kn u odnosu na 2018. godinu. Od toga iznosa 47.800,00 kn se odnosi na tekuće pomoći iz proračuna (3.800,00 kuna od Splitsko-dalmatinske županije za sufinanciranje ogrjeva i 15.000,00 kuna za unapređenje standarda predškolskog odgoja i 29.000,00 kuna od Ministarstva kulture za sufinanciranje kKuTz 2018 i 2019.godine), a 3.320.000,00 kn na kapitalne pomoći iz proračuna. Kapitalne pomoći su ostvarene od strane Splitsko-dalmatinske županije u iznosu od 3.000.000,00 kn (za projekt uređenja obalnog pojasa od Marine do Gospina potoka) i 320.000,00 kuna od Ministarstva turizma za projekt uređenja obalnog pojasa od Marine do Gospina potoka.

*Prihodi od imovine –* ostvareni su ukupnom iznosu od 435.778,70 kn i nešto su veći u odnosu na 2018.godini. Na njihovo povećanje najviše je utjecalo povećanje prihoda od naknada za koncesije kao i povećanje prihoda od zakupa poslovnih prostora.

*Prihodi od upravnih i administrativnih pristojbi, pristojbi po posebnim propisima i naknada -*su ostvareni u iznosu od 5.506.907,47 kn i nešto su veći u odnosu na prethodnu godinu. Najznačajniji su prihodi od komunalnog doprinosa u iznosu od 2.587.922,02 (manji su u odnosu na prethodnu godinu za 526.106,09 kn), prihodi od komunalne naknade u iznosu od 1.361.662,07 kn (veći su u odnosu na prethodnu godinu za 207.863,51 kn), prihodi od upravnih i administrativnih pristojbi u iznosu od 1.040.613,54 kn (prihodi od boravišne pristojbe koji su povećani u odnosu na prethodnu godinu za 140.307,57 kn) i ostali nespomenuti prihodi u iznosu od 471.665,35 kn (tu su najznačajniji prihodi Tučepi d.o.o. od naknade za sanaciju i od Vodovoda d.o.o.za dio koji se odnosi na izgradnju sabirne sjeverne prometnice zone hotela Jadran).

*Prihodi od prodaje proizvoda i robe te pruženih usluga i donacija -* u ostvareni su u iznosu od 8.000,00 kn i isti su kao i 2018.godine (odnose se na donaciju od firme Apfel d.o.o. za kKuTz 2019).

*Prihodi od kazni, upravnih mjera i ostali prihodi* **-** ostvareni su u iznosu od 76.450,00 i veći su za 35.550,00 kn u odnosu na 2018.godinu (veći broj izdanih i naplaćenih prekršajnih naloga u odnosu na prethodnu godinu).

*Prihodi od prodaje nefinancijske imovine* – ostvareni su u iznosu od 2.073.711,11 kn i značajno su veći u odnosu na 2018.godinu (Prihodi od prodaje zemljišta su ostvareni temeljem ugovora iz 2017.godine sa Markom i Marinkom Čovićem u iznosu od 19.874,77 kn, ugovora iz 2019.godine sa Nevenom Grubišićem u iznosu od 6.840,07 kn i ugovora iz 2019.godine o zamjeni zemljišta sa Hoteli Tučepi d.d. u iznosu od 2.046.996,27 kn).

*Primici od financijske imovine i zaduživanja* **–** u 2019.godini Općina Tučepi nije ostvarila primitke od financijske imovine i zaduživanja.

**Izvještaj o rashodima i izdacima**

Ukupni rashodi i izdaci su ostvareni u iznosu od 21.173.025,12 kn što je za 7.493.327,87 kn više u odnosu na 2018. godinu. U tablici u nastavku se daju podaci o ostvarenim rashodima i izdacima u 2018. i 2019. godini.

|  |  |  |
| --- | --- | --- |
| **Opis** | **Ostvarenje 2018** | **Ostvarenje 2019** |
| **SVEUKUPNO**  |  **13.679.697,25** |  **21.173.025,12** |
| **Rashodi poslovanja**  |  **8.776.371,25** |  **9.528.444,17** |
| Rashodi za zaposlene |  918.516,04 |  862.284,60 |
| Materijalni rashodi  |  4.786.905,51 |  5.345.634,94 |
| Financijski rashodi  |  65.150,28 |  76.770,16 |
| Pomoći dane u inozemstvo i unutar opće države  |  7.000,00 |  0,00 |
| Naknade građanima i kućanstvima na temelju osiguranja i druge naknade  |  392.537,53 |  468.186,31 |
| Ostali rashodi  |  2.606.261,89 |  2.775.568,16 |
| **Rashodi za nabavu nefinancijske imovine**  |  **4.903.326,00** |  **11.644.580,95** |
| Rashodi za nabavu neproizvedene imovine  |  255.715,67 |  2.043.969,05 |
| Rashodi za nabavu proizvedene dugotrajne imovine  |  4.647.610,33 |  9.600.611,90 |
| **Izdaci za financijsku imovinu i otplate zajmova**  |  **0,00** |  **0,00** |
| Izdaci za dane zajmove  |  0,00 |  0,00 |
| Izdaci za dionice i udjele u glavnici  |  0,00 |  0,00 |
| Izdaci za otplatu glavnice primljenih kredita i zajmova  |  0,00 |  0,00 |

Vrijednosno značajniji rashodi i izdaci odnose se na nabavu nefinancijske imovine 55,00% , na materijalne rashode otpada 25,25 %, na ostale rashode 13,11 % te na rashode za zaposlene 4,08 % ukupno ostvarenih rashoda i izdataka. Svi drugi rashodi i izdaci (financijski rashodi i naknade građanima i kućanstvima na temelju osiguranja i druge naknade) čine 2,56 % ukupnih rashoda i izdataka.

*Rashodi za zaposlene –* Rashodi za zaposlene su ostvareni u iznosu od 862.284,60 kn i manji su u odnosu na prethodnu godinu za 56.231,44 kn. Rashodi su smanjeni u odnosu na prethodnu godinu iz razloga što je stalni komunalni redar zaposlen u 5.mjesecu 2019.godine i umjesto planirana tri zaposlena su dva sezonska komunalna redara.

*Materijalni rashodi -* ostvareni su u iznosu od 5.345.634,94 kn i veći su u odnosu na prethodnu godinu za 558.729,43 kn. Sastoje se od naknada troškova zaposlenima u iznosu od 14.953,25 kn, rashoda za materijal i energiju u iznosu od 272.443,00 kn, rashoda za usluge u iznosu od 3.894.158,67 kn i ostalih nespomenutih rashoda poslovanja u iznosu od 1.164.080,02 kn. Ovo povećanje je u najvećem dijelu posljedica povećanja ostalih usluga tekućeg održavanja koje su ostvarene u iznosu od 1.528.864,06 kn i za 690.795,28 kn su veće u odnosu na prethodnu godinu.

*Financijski rashodi -* financijski rashodi se odnose na bankarske usluge i usluge platnog prometa, zatezne kamate i ostale nespomenute financijske rashode. U 2019.godini su ostvareni u iznosu od 76.770,16 kn i veći su u odnosu na prethodnu godinu za 11.619,88 kn. Do povećanja je došlo jer su se povećali ostali nespomenuti financijski rashodi zbog povećane naplate poreza ( Ostali nespomenuti financijski rashodi obuhvaćaju naknade Poreznoj upravi za poslove naplate poreza na potrošnju ( 5% od naplaćenog iznosa po Ugovoru ) i poreza na dohodak (temeljem novog Zakona o financiranju jedinica lokalne i područne samouprave NN 127/17 koji se primjenjuje od 01.01.2018.godine i u kojem je određeno da porezna uprava naplaćuje 1% naknade od ukupno naplaćenih prihoda).

*Pomoći dane u inozemstvo i unutar općeg proračuna –* U 2019.godini nije bilo pomoći koje su dane u inozemstvo kao ni unutar općeg proračuna.

*Naknade građanima i kućanstvima -* ostvarene su u iznosu od 468.186,31 kn, a odnose se prvenstveno na sve naknade u sklopu socijalnog programa, te su veće za 75.648,47 kn. U 2019.godini od ukupnog iznosa naknada 60.539,45 kn se odnosi na jednokratne novčane naknade, 137.500,00 kn za studentske stipendije, 76.000,00kn za naknade za novorođenu djecu, 9.882,74 kn za poklon pakete za socijalno ugrožene obitelji i 184.264,12 kn za sufinanciranje prijevoza.

*Ostali rashodi -* ostali rashodi su ostvareni u iznosu od 2.775.568,16 kn i veći su u odnosu na 2018.godinu za 169.306,27 kn. Ostali rashodi se sastoje od tekućih donacija u iznosu od 2.216.238,19 kn (tekuće donacije za udruge koje se financiraju iz proračuna), kapitalnih donacija u iznosu od 216.050,78 kn (kapitalne donacije Dvd Tučepi u iznosu od 216.050,78 kn za plaćanje leasinga za novo vatrogasno vozilo) i kapitalnih pomoći trgovačkim društvima u javnom sektoru u iznosu od 343.279,19 kn (Kapitalne pomoći u iznosu od 343.279,19 kn isplaćene su Tučepi d.o.o. Od toga iznosa 180.779,19 kn je namjenjeno za plaćanje leasinga za vozilo za prikupljanje i odvoz komunalnog otpada sredstva se doznačavaju mjesečno), 122.500,00 kn jednokratno za pokrivanje troškova nabave komunalnog teretnog vozila za odvoz reciklabilnog otpada (plastika i sl.) i 40.000,00 kn jednokratno za pokrivanje troškova odvoza komunalnog otpada na području Općine Tučepi).

*Rashodi za nabavu nefinancijske imovine –* su ostvareni u ukupnom iznosu od 11.644.580,95 kn i znatno su veći u odnosu na prethodnu godinu (za 6.741.254,95 kn ). Na ovo povećanje najviše je utjecalo povećano ulaganja u materijalnu imovinu – prirodna bogatstva u iznosu od 2.043.969,05 kn (zemljište kupljeno od Hoteli Tučepi d.d. za izgradnju sabirne sjeverne prometnice zone hotela Jadran), ulaganje u ceste i ostale prometne objekte u iznosu od 3.532.844,74 kn (u najvećem dijelu se odnosi na izgradnju sabirne sjeverne prometnice zone hotela Jadran) i ulaganje u ostale građevinske objekte u iznosu od 5.651.772,76 kn (u najvećem dijelu se odnosi na uređenje obalnog pojasa od Marine do Gospina potoka).

*Izdaci za financijsku imovinu i otplate zajmova –* U 2019.godini nije bili izdataka za financijsku imovinu i otplate zajmova.

**3. POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Općina Tučepi može utjecati, te ujedno i popis mjera za stabilno održivo poslovanje:

1. Prioritetno planiranje i izvršavanje proračuna za zakonske i ugovorne obveze;

2. Praćenje naplate prihoda i provođenje više mjera prisilne naplate;

3. Povećanje financiranja proračunskih projekata i aktivnosti iz vanjskih izvora financiranja;

4. Smanjenje materijalnih rashoda uz zadržavanje kvalitete rada i pružanja usluga građanima;

Ostvareni manjak prihoda prvenstveno je posljedica činjenice da se jedan dio planiranih prihoda nije ostvario u 2019.godini. Radi se o planiranim kapitalnim pomoćima iz državnog proračuna koji se temelje na potpisanim ugovorima sa Agencijom za plaćanja u poljoprivredi, ribarstvu i ruralnom razvoju (računi za izgradnju sabirne sjeverne prometnice zone hotela Jadran su zaprimljeni i proknjiženi a sredstva će se isplatiti u 2020.godini nakon što se podmire svi računi koji su ispostavljeni za ovaj projekt kao i sredstva za izradu Strateškog plana razvoja turizma koja je završen i proknjižen a isplatiti će se nakon usvajanja Strateškog plana od strane Općinskog vijeća u 2020.godini). Na ostvareni manjak utjecalo je i znatno povećanje dijela planiranih rashoda u odnosu na prethodne godine (ostale usluge tekućeg održavanja su se znatno povećale) kao i činjenica da se nije uspjela povećati naplata prihoda u odnosu na prethodne godine.

**4. AKCIJSKI PLAN PROVEDBE NAVEDENIH MJERA** U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| NAZIV MJERE | NAČIN PROVEDBE | ROK PROVEDBE | TROGODIŠNJI FINANCIJSKI UČINAK | ODGOVORNA OSOBA |
| Prioritetno planiranje i izvršavanje proračuna za zakonske i ugovorne obveze | Mjera podrazumijeva prioritetno podmirivanje već ugovorenih obveza, odnosno zakonskih obveza  | 31.12.2023. | 1.000.000,00 kn  | Voditelj odsjeka za proračun i financije  |
| Praćenje naplate prihoda i provođenje više mjera prisilne naplate  | Postupanje prema važećem Pravilniku o postupcima naplate potraživanja  | 31.12.2023. | 1.000.000,00 kn  | Voditelj odsjeka za proračun i financije  |
| Povećanje financiranja proračunskih projekata i aktivnosti iz vanjskih izvora financiranja  | Veća orijentiranost na EU i nacionalne izvore financiranja apliciranjem projekata  | 31.12.2023. | 1.700.000,00 kn | Voditelj odsjeka za proračun i financije  |
| Smanjenje materijalnih rashoda uz zadržavanje kvalitete rada i pružanja usluga građanima  | Maksimalna racionalizacija materijalnih rashoda  | 31.12.2023. | 500.000,00 kn | Voditelj odsjeka za proračun i financije  |

Planirani financijski učinak predloženih mjera je suficit proračuna u razdoblju od 2021.-2023. godine, odnosno sukcesivno pokriće planiranog manjka prihoda i primitaka u navedenom razdoblju.